Túrakód: V002\_03 / Táv.: 10,6 / Frissítve: 2019-01-21

Túranév: Szentes / Kurca / alsószakasz #3

Leírás:

Elhagyva a városközpontot, a 10,6 km-es vízitúra során a kalandor belemerülhet a Kurca „vadvilágába”.

Kiindulási pontunk a Dózsa-ház mellett található móló *(24,5 cskm)*,   
*(up.: 000iep)*.

Innen lefelé, a boltíves-híd irányában indulunk el *(alsó szakasz minden vízállásnál járható)*.

A hidat 2012-ben szélesítették ki és újították fel *(24,4 cskm)*. Átevezve alatta, elhaladva a különleges vízi szökőkút mellett az Eszperantó híd *(24,3 cskm)* következik. Szerkezete acél cölöpökön nyugszik.

Kissé távolabb kiszélesedik a „folyó”, és élővilága is gazdagabbá válik. Évszaktól függően kisebb-nagyobb vízi szárnyasokat, mocsári teknősöket, színes repülő rovarokat figyelhetünk meg.

Ezen a kiöblösödő szakaszon található az Üdülőközpont mólója is   
*(j-part)*. Se itt, se a területhez tartozó partszakaszon ne szálljunk ki előzetes egyeztetés nélkül!

Ezután ismét kanyargósabbá válik a folyó, a kanyarulat végén érjük el az acélszerkezetű Kutató hidat *(23,6 cskm)*. Egy tó-szerű öbölbe jutunk, melynek elég nehéz felfedezni a kijáratát, viszont itt a legkeskenyebb a Kurca utunk során.

Ez kedvelt horgászhely. Legyünk tekintettel a horgászokra!

Innen vadregényesebb vizeken haladhatunk az Ilona-parti acélszerkezetű gyaloghídig *(22,4 cskm)*, ahol ismét kiöblösödik a meder.

Lelassítva a tempót, át kell kelnünk a j.-part mentén *(NY-i oldal)*. Itt kicsit magasabb a hídszerkezet, de itt is le kell hajolnunk az átsiklás idejére. A korábbi, fa szerkezetű híd cölöpjeinek csonkjai a víz szintje alatt, a meder középső részén rejtőznek, ami balesetveszélyes lehet!

Hajónk továbbsiklik és mi ismét lakott területhez érünk *(b. part)*. Ezen a szakaszon találhatunk alkalmas helyet a kiszállásra, de a mólókat ne használjuk, mert magántulajdonban vannak. A Stammer híd, melyet közben elérünk *(21,7 cskm)*, szintén egy kis „meghajlásra” kényszerít bennünket, de mehetünk lendületből, mivel ez picivel magasabb az előzőnél.

A közelben közkutat is találhatunk, ha közben vízfelvétel vált szükségessé *(úp.: 002viz)*.

Sikeres átkelés után néhány enyhe ívű kanyarulat után érjük el a   
451-es főút hídját *(20,0 cskm)*. Utána a nádasokkal övezett szakaszon rövid jobbos ív, majd egy nagy balkanyarulat *(Disznó-zug)* után pillanthatjuk meg túránk fordulópontját: a Talomi tiltót (*Berki zsilip, 19,1 cskm)*, *(úp.: 001ford)*. Kiszálláshoz a műtárgy közelében célszerű helyet keresnünk. Itt gyakran találkozhatunk horgászokkal, legyünk rájuk tekintettel! Kellő körültekintéssel járjunk el, mert az uszadékfa felszaporodása sem ritka ezen a helyen!

Visszafelé már ismert vizeken evezhetünk a kiszállópontig.

Ha nem rendelkezel előképzettséggel a program megvalósításához, igényelhetsz kormányos segítséget! Információ a 20/321-1693-as telefonszámon kérhető.

A kenuzást követően kiegészíthetjük programunkat.

A kiszállásunk helyszínének közelében található a Trianon emlékmű   
*(úp.: 041emlek)*, vagy az út túloldalán, a Széchenyi Liget mélyén felkereshetjük a titokzatos Csallány Gábor kiállítóhelyet *(úp.:040muze)*.

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*